Publication: Magyar Közlöny
Issue: MK-1999-61 (Year: 1999, Number: 61)
Era: 1990-2004
Section: szóló 1034/1992. (VII. 1.) Korm. határozat mellékletét
Paragraph Index: 1008

1. BEVEZETÉS Világszerte egyre nagyobb figyelmet szentelnek annak a veszélynek, amely az évszázadváltás következtében az informatikai rendszereket és eszközöket alkalmazó intézményeket és a magánembereket fenyegeti. Jól ismert probléma, hogy jó néhány informatikai rendszer manapság nem képes megfelelően feldolgozni a következő század dátumadatait. Ennek alapvető oka, hogy takarékossági megfontolásokból ezeknél a rendszereknél a dátumban az év adatának tárolására négy számjegy helyett csak az utolsó kettőt használták. Ez a számítógépek esetében kétértelműséghez vezet, mivel nem lehet tudni, melyik századot kell figyelembe venni. Ennek következtében hibás eredmények, illetve működési rendellenességek alakulnak ki az összes dátumfüggő műveletnél. Kevésbé közismert azonban a probléma kiterjedtsége és ennek következményei, amelyekkel a társadalom minden területén számolni kell. A modern társadalmakban az információtechnológiának már meghatározó szerepe van a szolgáltatásokban, a pénzügyi rendszerekben, az iparban és gyakorlatilag az élet minden területén. A magánszektorban az informatikai hiba a vállalatok számára komoly következményekkel is járhat, ha gyártási, illetve termelési folyamataik a „pontos idejű” megrendelésekre és az informatikai, illetve számítástechnikai eszközök által vezérelt automata rendszerekre épülnek. A pénzügyi rendszereiket automatizált tranzakciók jellemzik, valamint számítógépek dolgozzák fel a személyzeti, fizetési és számlázási adatokat. A tranzakciók többsége dátumfüggő, az időadatok hibás feldolgozása viszont komoly pénzügyi és jogi következménnyel járhat, amely akár csődbe is viheti a vállalkozást. A magánszférán túl a közigazgatásra is egyre inkább jellemző az informatika fokozott mértékű hasznosítása mind az ügyintézésben, mind a szolgáltatásokban. Az intézmények nagy mennyiségű, többségében dátumfüggő adatot használnak a polgároknak nyújtott szolgáltatásokhoz és az ezekért járó költségek beszedéséhez. A dátumfeldolgozási probléma nemcsak az informatikai rendszerek sajátja, mert minden olyan eszközben, készülékben, berendezésben megjelenhet, ahol ezek irányítására mikroprocesszorokat építettek be. A problémának az informatikán túlmutató részei is vannak, ilyen például az, hogy a „19” előrenyomtatott évszámmal elkészített formanyomtatványok használhatatlanná válhatnak. Mivel a 2000-es dátumváltás által okozott problémahalmaz (amit a szakirodalom esetenként millenniumi problémának, illetve angol rövidítéssel Y2K problémának nevez) a társadalmak minden szférájában és szinte ugyanazon időtartamban működési zavarokhoz vezethet, a kormányzatok sehol sem kerülhetik meg a problémakör országos szintű kezelésének kérdését.

Source: https://magyarkozlony.hu/hivatalos-lapok/75952812da5493e26ad3096806542f848be9a346/dokumentumok/d021626de62853deb51dc86a3ef9427e11bff4b4/letoltes